b"\n_START_ARTICLE_\nAtakama\n_START_PARAGRAPH_\nAtakama (isp. Atacama) \xe2\x80\x93 dykuma Piet\xc5\xb3 Amerikoje, \xc4\x8cil\xc4\x97s ir Peru teritorijoje, besidriekianti tarp And\xc5\xb3 ir Ramiojo vandenyno. Ryt\xc5\xb3 \xe2\x80\x93 vakar\xc5\xb3 kyptimi t\xc4\x99siasi apie 150-160 km, \xc5\xa1iaur\xc4\x97s \xe2\x80\x93 piet\xc5\xb3 kryptimi apie 1000 km. Rytuose ribojasi su Domeikos kalnag\xc5\xabbriu. D\xc4\x97l Atakamos sausringumo \xc5\xa1alia st\xc5\xabksan\xc4\x8di\xc5\xb3 kaln\xc5\xb3 ledynai yra palyginti menki. Vidutinis metinis krituli\xc5\xb3 kiekis - vos 0,5 mm._NEWLINE_Pietiniame Atakamos pakra\xc5\xa1tyje driekiasi Domeikos kalnag\xc5\xabbris, \xc5\xa1\xc4\xaf vard\xc4\x85 gav\xc4\x99s i\xc5\xa1 Lietuvos kilusio geologo ir etnologo Igno Domeikos garbei._NEWLINE_Kadangi Atakamos dykum\xc4\x85 i\xc5\xa1 vis\xc5\xb3 pusi\xc5\xb3 supa kalnai, ji yra sausiausia \xc5\xbdem\xc4\x97s vieta (greta kai kuri\xc5\xb3 teritorij\xc5\xb3 Antarktidoje). Vidutinis metinis krituli\xc5\xb3 kiekis Antofagastos regione (\xc4\x8cil\xc4\x97) siekia tik 3 mm, nelietingi laikotarpiai gali t\xc4\x99stis 40 m. Vienintelis dr\xc4\x97gm\xc4\x97s \xc5\xa1altinis yra r\xc5\xabkas, tod\xc4\x97l gyvyb\xc4\x97 \xc5\xa1iame regione visai negausi. 2003 metais Science \xc5\xbeurnalas paskelb\xc4\x97 straipsn\xc4\xaf, apra\xc5\xa1ant\xc4\xaf Atakamos dirvos tyrimus, taikant Marso palydov\xc5\xb3 \xe2\x80\x9eViking 1\xe2\x80\x9c ir \xe2\x80\x9eViking 2\xe2\x80\x9c gyvyb\xc4\x97s paie\xc5\xa1kos metodik\xc4\x85, pagal kuri\xc4\x85 gyvyb\xc4\x97s Atakamos dirvoje neaptikta._NEWLINE_Atakamoje ne\xc4\xafprastai v\xc4\x97su. Vasar\xc4\x85 temperat\xc5\xabra paprastai b\xc5\xabna 18\xc2\xa0\xc2\xb0C, tik vidurdien\xc4\xaf \xc5\xbeem\xc4\x97 gali \xc4\xafkaisti net iki 51\xc2\xa0\xc2\xb0C. Nakt\xc4\xaf vos daugiau nei per valand\xc4\x85 temperat\xc5\xabra gali nukristi net 40\xc2\xa0\xc2\xb0C. Tod\xc4\x97l nuo staigi\xc5\xb3 temperat\xc5\xabros poky\xc4\x8di\xc5\xb3 intensyvus fizinis d\xc5\xabl\xc4\x97jimas._NEWLINE_Sausus Atakamos orus nulemia jos geografin\xc4\x97 pad\xc4\x97tis ir Ramiojo vandenyno srov\xc4\x97s. Atlanto vandenyno oro mas\xc4\x97s negali pasiekti dykumos, nes visi ryt\xc5\xb3 krypties v\xc4\x97j\xc5\xb3 genami debesys \xc4\xafstringa rytiniuose And\xc5\xb3 \xc5\xa1laituose. Vakaruose, Ramiojo vandenyno pakrant\xc4\x97je, \xc5\xa1altoji Humbolto srov\xc4\x97 teka \xc4\xaf \xc5\xa1iaur\xc4\x99 nuo pat Antarkties. Nors link \xc5\xbeemyno pu\xc4\x8diantys v\xc4\x97jai ne\xc5\xa1a dr\xc4\x97gnas ir \xc5\xa1iltas oro mases, ta\xc4\x8diau, \xc5\xa1alta srov\xc4\x97 jas atv\xc4\x97sina, tod\xc4\x97l vir\xc5\xa1 vandenyno formuojasi debesys, i\xc5\xa1krenta krituliai. Tuo tarpu pakrant\xc4\x99 pasiekia atv\xc4\x97susios ir nusaus\xc4\x97jusios oro mas\xc4\x97s, tod\xc4\x97l \xc4\x8dia susidaro tik r\xc5\xabkas. \xc5\xa0is r\xc5\xabkas, vietini\xc5\xb3 gyventoj\xc5\xb3 vadinamas kaman\xc4\x8daku, laikosi prie \xc5\xbeem\xc4\x97s ir b\xc5\xabna iki 300 m auk\xc5\xa1\xc4\x8dio._NEWLINE_Atakamoje gausu vario ir kit\xc5\xb3 mineral\xc5\xb3, \xc4\x8dia gl\xc5\xabdi did\xc5\xbeiausi planetoje natrio salietros klodai (dideliais kiekiais kasta iki XX a. penktojo de\xc5\xa1imtme\xc4\x8dio prad\xc5\xbeios)_NEWLINE_Atakama apgyvendinta, nors ir itin retai. Pirmuosius dykumos gyventojus atakamenjus, prie\xc5\xa1 pat atvykstant ispanams XVI a., u\xc5\xbekariavo inkai i\xc5\xa1 Peru. V\xc4\x97liau \xc5\xa1iuos kra\xc5\xa1tus u\xc5\xbepl\xc5\xabdo aukso ir sidabro ie\xc5\xa1kotojai._NEWLINE_Atakamoje yra \xc4\x8cukikamatos (isp. Chuquicamata) ir Eskondidos (isp. Escondida) vario kasyklos, oaz\xc4\x97je nuo prie\xc5\xa1istorini\xc5\xb3 laik\xc5\xb3 \xc4\xafsik\xc5\xabr\xc4\x99s San Pedro de Atakama miestelis. Pastarasis, archeologini\xc5\xb3 tyrin\xc4\x97jim\xc5\xb3 duomenimis, buvo paleolito civilizacijos centras, 1577 m. ispanai jame pastat\xc4\x97 ba\xc5\xbeny\xc4\x8di\xc4\x85._NEWLINE_Atakamos klimatas tinkamas astronominiams steb\xc4\x97jimams, joje veikia Paranalio observatorija (ant Paranalio kalno, isp. Cerro Paranal) ir La Silla observatorija._NEWLINE_Dykumos pavadinimas kildinamas i\xc5\xa1 ke\xc4\x8duj\xc5\xb3 kalbos \xc5\xbeod\xc5\xbeio takama 'juodoji antis', bet tai gali b\xc5\xabti tik liaudies etimologija."